Mies jahtasi veitsen kanssa vastaanottokeskuksen asukkaita Espoossa – poliisi otti kiinni

Länsi-Uudenmaan poliisi otti noin 40-vuotiaan miehen kiinni Espoon keskuksesta.

Länsi-Uudenmaan poliisi kertoo saaneensa perjantaina klo 12.16 ilmoituksen miehestä, joka juoksee veitsen kanssa vastaanottokeskuksen asukkaiden perässä Espoossa Kutojantiellä.

Ilmoituksen jälkeen mies oli poistunut sen jälkeen auton kyydissä paikalta. Poliisin tietojen mukaan mies ei ollut osunut veitsellä kehenkään.

Tutkinnanjohtaja rikoskomisario Petri Launiaisen mukaan poliisipartio löysi auton nopeasti Espoon keskuksesta.

Poliisin mukaan tekijäksi epäillyn miehen lisäksi autossa oli nainen, jonka osuutta tapahtuneeseen selvitetään. Lisäksi autosta löytyi teossa käytetty veitsi.

Poliisilla ei ole tällä hetkellä tietoa teon motiiveista. Mikään ei poliisin mukaan tällä hetkellä viittaa siihen, että henkilöillä olisi liitoksia johonkin aatteelliseen ryhmään.

Molemmat kiinniotetut ovat noin 40-vuotiaita suomalaisia. Heidät tuotiin Espoon poliisivankilaan.

Asiaa tutkitaan törkeänä pahoinpitelyn yrityksenä.